## Pravilnik o cijenama zračnog prijevoza putnika i robe

### NN 53/2008 (9.5.2008.), Pravilnik o cijenama zračnog prijevoza putnika i robe

# MINISTARSTVO MORA, PROMETA I INFRASTRUKTURE

**1812**

Na temelju članka 167. Zakona o zračnom prometu (»Narodne novine«, broj 132/98,
178/04 i 46/07), ministar mora, prometa i infrastrukture donosi

## PRAVILNIK

### O CIJENAMA ZRAČNOG PRIJEVOZA PUTNIKA I ROBE

*Područje primjene*
Članak 1.

(1) Ovim Pravilnikom propisuju se kriteriji i postupci koji se primjenjuju radi
utvrđivanja cijena zračnog prijevoza putnika i robe.
(2) Ovaj Pravilnik se, ne dovodeći u pitanje stavak 3. ovoga članka, ne
primjenjuje na:
(a) cijene zračnog prijevoza putnika i robe koje zaračunavaju zračni
prijevoznici koji nisu zračni prijevoznici država potpisnica ECAA Sporazuma;
(b) cijene zračnog prijevoza putnika i robe uvedene obvezom pružanja javnih
usluga u skladu s Uredbom Vijeća (EEZ-a) br. 2408/92 od 23. srpnja 1992. o
pristupu zračnih prijevoznika Zajednice zračnim linijama unutar Zajednice.
(3) Samo zračni prijevoznici država potpisnica ECAA Sporazuma imaju pravo uvesti
nove proizvode ili niže cijene prijevoza od onih koje postoje za jednake
proizvode.

*Pojmovi*
Članak 2.

Pojmovi koji se upotrebljavaju u ovom Pravilniku imaju sljedeće značenje:
1. *ECAA Sporazum*: Sporazum o Europskom zajedničkom zračnom prostoru je
višestrani Sporazum između Europske zajednice i njezinih država članica,
Republike Albanije, Bosne i Hercegovine, Republike Bugarske, Republike Hrvatske,
Bivše jugoslavenske Republike Makedonije, Republike Island, Republike Crne Gore,
Kraljevine Norveške, Rumunjske, Republike Srbije i Misije privremene Uprave
Ujedinjenih naroda na Kosovu o uspostavi Europskog zajedničkog zračnog prostora;
1. *cijene zračnog prijevoza putnika (air fares)*: cijene izražene u eurima ili
kunama koje putnici plaćaju zračnim prijevoznicima ili njihovim agentima, za
zračni prijevoz putnika i njihove prtljage te bilo koji uvjeti pod kojima se te
cijene primjenjuju, uključujući naknadu i uvjete ponuđene agentu te ostale
prateće usluge;
2. *cijene po sjedalu (seat rates)*: cijene izražene u eurima ili kunama koje
naručitelji prijevoza plaćaju zračnim prijevoznicima za prijevoz svojih putnika
ili prijevoz putnika svojih podnaručitelja, te njihove prtljage kao i bilo koji
uvjeti pod kojima se te cijene primjenjuju, uključujući naknadu i uvjete
ponuđene agentu te ostale prateće usluge;
3. *cijene čarter prijevoza putnika (charter fares)*: cijene izražene u eurima ili
kunama koje putnici plaćaju naručiteljima prijevoza za usluge koje čine ili
uključuju zračni prijevoz tih putnika i njihove prtljage te bilo koji uvjeti pod
kojima se te cijene primjenjuju, uključujući naknadu i uvjete ponuđene agentu te
ostale prateće usluge;
4. *cijene prijevoza robe (cargo rates)*: cijene izražene u eurima ili kunama koje
se plaćaju za prijevoz robe te bilo koji uvjeti pod kojima se te cijene
primjenjuju, uključujući naknadu i uvjete ponuđene agentu te ostale prateće
usluge;
5. *standardne cijene prijevoza robe (standard cargo rates)*: cijene za prijevoz
robe koje zračni prijevoznik obično odredi, uključujući mogućnost uobičajenih
popusta;
6. *zračni prijevoz (air service)*: let ili niz letova na kojima se prevoze
putnici, roba i/ili pošta uz naknadu i/ili najamninu;
7. *zračni prijevoznik (air carrier)*: trgovačko društvo za zračni prijevoz s
valjanom operativnom licencijom;
8. *zračni prijevoznik države potpisnice ECAA Sporazuma*: zračni prijevoznik s
valjanom operativnom licencijom koju je izdala država potpisnica ECAA Sporazuma
u skladu s Uredbom Vijeća (EEZ-a) br. 2407/92 od 23. srpnja 1992. o licenciranju
zračnih prijevoznika;
9. *dotična(-e) država(-e) (Member State concerned)*: država(-e) potpisnic(-e)
ECAA Sporazuma unutar koje ili između kojih se primjenjuju cijene zračnog
prijevoza putnika i robe;
10. *obuhvaćena(-e) država(-e) (Member State involved)*: dotična(-e) država(-e) i
država(-e) potpisnica(-e) ECAA Sporazuma u kojoj(-ima) je zračnom(-im)
prijevozniku(-ima) koji obavlja(-ju) zračni prijevoz izdana operativna
licencija;
11. *osnovna cijena prijevoza putnika (basic fare)*: najniža u cijelosti
promjenjiva cijena za jednosmjerni i povratni prijevoz, koja je ponuđena u
prodaji barem u jednakome opsegu kao bilo koja druga u cijelosti promjenjiva
cijena prijevoza ponuđena za istu uslugu zračnog prijevoza.

Članak 3.

Cijene čarter prijevoza putnika, cijene po sjedalu i cijene prijevoza robe, koje
zaračunavaju zračni prijevoznici država iz članka 1. stavak 3. ovoga Pravilnika,
stvar su dogovora između strana ugovora o prijevozu.

Članak 4.

Zračni prijevoznici koji obavljaju prijevoz unutar područja država iz članka 1.
stavak 3. ovoga Pravilnika, na zahtjev će obavijestiti javnost o svim cijenama
zračnog prijevoza putnika i standardnim cijenama prijevoza robe.

Članak 5.

(1) Cijene zračnog prijevoza putnika, zračni prijevoznici određuju slobodno.
(2) Agencija za civilno zrakoplovstvo (u daljnjem tekstu: Agencija) može, ne
diskriminirajući na temelju državne pripadnosti ili identiteta zračnog
prijevoznika, od zračnih prijevoznika zahtijevati da, u pisanom obliku prijave
Agenciji cijene zračnog prijevoza putnika. Za takvo prijavljivanje se neće
zahtijevati više od 24 sata (uključujući radni dan) prije stupanja na snagu
cijena zračnog prijevoza, osim ako se one podudaraju sa sadašnjom cijenom
prijevoza u kojem se slučaju samo zahtijeva prethodna notifikacija.
(3) Cijena zračnog prijevoza putnika može se nuditi u prodaji i za prijevoz sve
do njezina opoziva u skladu sa člankom 6., odnosno člankom 7. ovoga Pravilnika.

Članak 6.

(1) U skladu s postupcima iz ovoga članka, Agencija može u bilo kojem trenutku
odlučiti:
(a) opozvati osnovnu cijenu prijevoza putnika koja je previsoka na štetu
korisnika u odnosu na dugoročne direktne troškove zračnog prijevoznika,
uključujući zadovoljavajući povrat od kapitala, uzimajući pritom u obzir
cjelokupnu strukturu cijena prijevoza putnika za dotičnu liniju i ostale
relevantne čimbenike te stanje konkurencije na tržištu;
(b) zaustaviti, na nediskriminirajući način, daljnje snižavanje cijena zračnog
prijevoza putnika na tržištu, bilo na jednoj liniji ili skupini linija, kada su
tržišne sile dovele do trajne tendencije pada cijena zračnog prijevoza putnika
koje značajno odstupaju od uobičajenih sezonskih kretanja cijena i uzrokuju
raširene gubitke među dotičnim zračnim prijevoznicima koji obavljaju taj zračni
prijevoz, uzimajući u obzir dugoročne direktne troškove zračnih prijevoznika.
(2) O odluci donesenoj sukladno stavku 1. ovoga članka, te razlozima za takvu
odluku, obavještavaju se Komisija i sve ostale obuhvaćene države, kao i dotični
zračni prijevoznik.
(3) Ukoliko u roku od četrnaest dana od dana primitka obavijesti iz stavka 2.
ovoga članka niti jedna dotična država ili Komisija ne pošalje obavijest o svom
neslaganju uz obrazloženje koje se temelji na stavku 1. ovoga članka, Agencija
će uputiti dotičnog zračnog prijevoznika da opozove osnovnu cijenu prijevoza ili
da se suzdrži od daljnjeg snižavanja cijene prijevoza, prema potrebi.
(4) U slučaju neslaganja, svaka obuhvaćena država može zatražiti konzultacije s
Agencijom radi preispitivanja situacije. Konzultacije će se održati u roku od 14
dana od podnošenja zahtjeva, osim ako nije drugačije dogovoreno.

Članak 7.

(1) Komisija će na zahtjev obuhvaćene države ispitati jesu li ispunjeni
kriteriji iz članka 6. stavka 1. ovoga Pravilnika za postupanje ili nepostupanje
u skladu s postupcima iz članka 6. ovoga Pravilnika. Ta država će u isto vrijeme
obavijestiti drugu dotičnu državu i dotičnog zračnog prijevoznika. Komisija će u
Službenom listu Europskih zajednica bez odlaganja objaviti da je cijena zračnog
prijevoza putnika stavljena na razmatranje.
(2) Bez obzira na stavak 1. ovoga članka Komisija može, na temelju pritužbe
stranke s legitimnim interesom, provjeriti odgovaraju li cijene zračnog
prijevoza putnika kriterijima iz članka 6. stavka 1. ovoga Pravilnika. Komisija
će bez odlaganja objaviti u Službenom listu Europskih zajednica da je cijena
zračnog prijevoza putnika podnesena na razmatranje.
(3) Cijena zračnog prijevoza putnika koja vrijedi u trenutku podnošenja navedene
cijene na razmatranje u skladu sa stavkom 1. ovoga članka, nastavlja vrijediti
tijekom njezina razmatranja. Međutim, ako su Komisija ili Vijeće u skladu sa
stavkom 9. ovoga članka u prethodnih šest mjeseci odlučili da slična ili niža
razina osnovne cijene prijevoza putnika između dotičnih parova gradova nije u
skladu s kriterijima iz članka 6. stavka 1. točke (a) ovoga Pravilnika, cijena
zračnog prijevoza putnika neće vrijediti tijekom razmatranja.
(4) Prilikom primjene stavka 7. ovoga članka dotični zračni prijevoznik tijekom
razmatranja Komisije ne smije primijeniti višu osnovnu cijenu prijevoza putnika
od one koja je vrijedila neposredno prije osnovne cijene prijevoza putnika koja
je na razmatranju.
(5) Komisija će nakon savjetovanja s dotičnim državama bez odlaganja donijeti
odluku, a u svakom slučaju najkasnije dvadeset radnih dana od primitka dostatnih
informacija od dotičnog zračnog prijevoznika. Komisija će uzeti u obzir sve
informacije koje je primila od zainteresiranih stranaka.
(6) Kada zračni prijevoznik zatražene informacije ne dostavi u roku koji je
odredila Komisija, ili ih dostavi u nepotpunom obliku, Komisija će odlukom
zatražiti dostavu tih informacija. U odluci će se točno navesti koje se
informacije zahtijevaju te odrediti primjereni rok za njihovu dostavu.
(7) Komisija može odlukom odlučiti da će se važeća cijena zračnog prijevoza
putnika opozvati dok se ona u konačnici ne odredi u slučaju kada zračni
prijevoznik dostavi netočne informacije ili ih dostavi u nepotpunom obliku ili
ih ne dostavi u roku utvrđenome u odluci iz stavka 6. ovoga članka.
(8) Komisija će bez odlaganja priopćiti dotičnoj državi i dotičnom zračnom
prijevozniku svoju obrazloženu odluku donesenu na temelju stavaka 5. i 7. ovoga
članka.
(9) Dotična država može u roku od jednoga mjeseca uputiti Vijeću odluku Komisije
iz stavka 5. ovoga članka. Vijeće može u roku od jednoga mjeseca kvalificiranom
većinom donijeti drugačiju odluku.
(10) Odluka Komisije obvezujuće su za dotične države, osim u slučaju kada je
razmatra Vijeće ili je Vijeće, u skladu sa stavkom 9. ovoga članka, donijelo
drugačiju odluku.

Članak 8.

Komisija će se barem jedanput na godinu savjetovati s predstavnicima
organizacija korisnika zračnog prijevoza država iz članka 1. stavak 3. ovoga
Pravilnika, o cijenama zračnog prijevoza putnika i s tim povezanim pitanjima te
će u tu svrhu sudionicima pružiti odgovarajuće informacije.

Članak 9.

(1) Države iz članka 1. stavak 3. ovoga Pravilnika i Komisija surađuju prilikom
provedbe odredaba ovoga Pravilnika osobito prilikom prikupljanja podataka.
(2) Povjerljivi podaci prikupljeni prilikom provedbe ovoga Pravilnika smatraju
se profesionalnom tajnom.

Članak 10.

Ovaj Pravilnik usklađen je s Uredbom Vijeća (EEZ-a) 2409/92 od 23. srpnja 1992.
o cijenama zračnog prijevoza putnika i robe.

Članak 11.

Primjena odredaba ovoga Pravilnika koje se odnose na obavješćivanje Komisije i
njezino postupanje, odgađa se do ulaska Republike Hrvatske u punopravno članstvo
Europske unije.

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/08-02/21
Urbroj: 530-09-08-1
Zagreb, 17. travnja 2008.

Ministar
mora, prometa i infrastrukture
**Božidar Kalmeta**, v. r.

Pravilnik, NN 53/2008-1812
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)